Θανάσης Ιντζόγλου

Ο Θανάσης Ιντζόγλου (Νίκαια Αττικής, 22 Αυγούστου 1945 - 25 Ιουλίου 2020) ήταν Έλληνας διεθνής ποδοσφαιριστής που αγωνίστηκε κυρίως στον Πανιώνιο και στον Εθνικό.

 Βιογραφία 
Ο Θανάσης Ιντζόγλου γεννήθηκε το 1945 και ξεκίνησε την καριέρα του στην ομάδα της Χαλκηδόνας της γενέτειρας του, Νίκαιας. Ως ποδοσφαιριστής αγωνιζόταν στην επίθεση, συνήθως στη θέση του αριστερού χαφ. Σπουδαίος διεθνής ποδοσφαιριστής υπήρξε και ο αδερφός του, ο Μπάμπης Ιντζόγλου. Έπαιξε στην ομάδα του Πανιώνιου από το 1962 μέχρι τα μέσα της δεκαετίας του '70. Στη συνέχεια αγωνίστηκε στον Εθνικό και στο τέλος της καριέρας του στην Κόρινθο.

Διακρινόταν για την ταχύτητά του, το δυνατό σουτ και την ικανότητα να σκοράρει με κεφαλιά. Με το κεφάλι είχε σκοράρει 25 φορές. Επίσης, είχε ιδιαίτερη ευστοχία στα πέναλτι. Είναι χαρακτηριστικό ότι από το 1968 ως το 1977 είχε 22 συνεχόμενα εύστοχα χτυπήματα πέναλτι. Το σερί του σταμάτησε στις 15 Μαΐου 1977 στο ματς Παναιτωλικός-Εθνικός: 3-2."SUPERLEAGUE 2009/10", Ειδική έκδοση από την ΕΞΕΔΡΑ ΤΩΝ ΣΠΟΡ (21/8/2009), σελ. 75. Στην καριέρα του ευστόχησε σε 25 από 31 πέναλτι που χτύπησε, ποσοστό επιτυχίας 81%, που λίγοι το ξεπέρασαν και είναι ανώτερο πολλών γνωστών σκόρερ, όπως των: Αναστόπουλου (75%), Μαύρου (71%), Δ. Σαραβάκου (74%) και Σιδέρη (76%). Αναδείχθηκε δύο φορές πρώτος σκόρερ του πρωταθλήματος της Α΄ Εθνικής: το 1967-68 με 24 γκολ και το 1976-77 με 22 γκολ. Δυο φορές έχει σκοράρει τέσσερα γκολ σε ένα ματς και αρκετές από τρία.

Ήταν μέλος της ομάδας του Πανιωνίου που έφτασε ως τον τελικό του Κυπέλλου Ελλάδας το 1967. Αφού απέκλεισε τον ΟΦΗ με 2-2 και εύνοια στην κλήρωση και τον Πανελευσινιακό με 3-0, γνώρισε την ήττα στον τελικό από τον Παναθηναϊκό με 0-1. Επίσης, ήταν βασικός στην φοβερή πορεία του συλλόγου το 1970-71, όταν πήρε τη δεύτερη θέση στο πρωτάθλημα πίσω από την ΑΕΚ αλλά μπροστά από τον φιναλίστ του Κυπέλλου Πρωταθλητριών Παναθηναϊκό και ταυτόχρονα κατέκτησε το Βαλκανικό Κύπελλο, ένα σημαντικό τότε διεθνές τρόπαιο.

Στον Εθνικό γνώρισε δυο καλές χρονιές. Συνολικά από το 1962 ως το 1978 αγωνίστηκε σε 346 ματς στην Α΄ Εθνική κατηγορία και πέτυχε 125 γκολ. Το 1978-79 αγωνίστηκε στην Κόρινθο, την οποία βοήθησε να κατακτήσει το πρωτάθλημα του Νοτίου Ομίλου Β΄ Εθνικής και την άνοδο στην Α΄ εθνική και παράλληλα αναδείχθηκε πρώτος σκόρερ με 22 γκολ.

Τα καλοκαίρια του 1974, 1975 και 1978 έπαιξε στο Τορόντο του Καναδά στις ομογενειακές ομάδες Όμηρος (1974, 1975) και Πανελλήνιος (1978) Τορόντο. Με τον Όμηρο το 1974 έφτασε ως τον τελικό των πλέι οφς του καναδικού πρωταθλήματος.

 Διεθνής σταδιοδρομία 
Ο Θανάσης Ιντζόγλου υπήρξε τέσσερις φορές διεθνής με την εθνική ομάδα. Οι πρώτες τρεις ήταν τον Ιούλιο του 1969 στην περιοδεία της εθνικής στην Αυστραλία, εναντίον της τοπικής ομάδας: στις 19, 23 και 27 Ιουλίου (σκορ: 0-1, 2-2, 2-0, αντίστοιχα). Μάλιστα, στον δεύτερο αγώνα (23/7) σημειώθηκε το μοναδικό ρεκόρ να συμμετέχουν πέντε παίκτες του Πανιωνίου σε όλο το ματς.

Τελευταία διεθνής συμμετοχή του ήταν στις 12/5/1971 στον εκτός έδρας αγώνα για τα προκριματικά του Κυπέλλου Εθνών με την Ελβετία (ήττα 0-1), όπου έπαιξε ως το 77΄.

Επίσης, υπήρξε διεθνής με την Εθνική Ελπίδων, με την οποία μετείχε στο Βαλκανικό Πρωτάθλημα του 1969 στη Ρουμανία, όπου η ελληνική ομάδα πήρε την πρώτη θέση. Στις 28/5/1969 σε φιλικό με το Ισραήλ σκόραρε με πέναλτι το μοναδικό γκολ της ομάδας (σκορ: 1-3).

 Προσωπική ζωή 
Από το γάμο του απέκτησε δύο γιούς και μία κόρη.

Ο Θανάσης Ιντζόγλου απεβίωσε στις 25 Ιουλίου του 2020.Πένθος στον Πανιώνιο: «Έφυγε» ο Θανάσης Ιντζόγλου sport-fm.gr

 Στατιστικά 
 Χρονιές Σύλλογος Συμμετοχές  Γκολως το 1962Χαλκηδόνα Νήαρ ΗστΕ.Π.Σ. Πειραιώς1962 ως 1967Πανιώνιος;311967-68Πανιώνιος241968-69Πανιώνιος33171969-70Πανιώνιος3251970-71Πανιώνιος3381971-72Πανιώνιος28111972-73Πανιώνιος2501973-74Πανιώνιος1911974-75Πανιώνιος001975-76Πανιώνιος001976-77Εθνικός30221977-78Εθνικός136ΣΥΝΟΛΟΑ΄ Εθνική3461251978-79Α.Π.Σ. ΚόρινθοςΒ΄ Εθνική22 Χρονιές Εθνικές ομάδες Συμμετοχές  Γκολ1969 (ελπίδων)511969-1971 (ανδρών) 40

  Σημείωση : τα στοιχεία προέρχονται από http://www.rsssf.com/tablesg/grkhist.html#81 και το ψηφιακό αρχείο της εφ. "Αθλητική Ηχώ".

 Τίτλοι - Διακρίσεις 
 Βαλκανικό Πρωτάθλημα Εθνικών Ομάδων Ελπίδων: 1969.
 Βαλκανικό Κύπελλο (1): 1971.
 Πρώτος σκόρερ Α΄ Εθνικής (2): 1967-68 (24 γκολ), 1976-77 (22 γκολ).
 Φιναλίστ Κυπέλλου Ελλάδος: 1967.
 2η θέση Α΄ Εθνικής: 1970-71.
 Πρωτάθλημα Β΄ Εθνικής: 1978-79.
 Πρώτος σκόρερ Β΄ Εθνικής: 1978-79 (22 γκολ).

 Παραπομπές 


 Πηγές 
 "Όλα για το ποδόσφαιρο '91. Τρίτομο ΑΛΜΑΝΑΚ", περ. ΕΙΚΟΝΕΣ, 1991.
 "Ποδοσφαιρικό Λεύκωμα", 1971.

Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Εθνικής Ελλάδας Κ21
Κατηγορία:Ποδοσφαιριστές Πανιωνίου
Κατηγορία:Ποδοσφαιριστές Εθνικού Πειραιώς
Κατηγορία:Ποδοσφαιριστές Π.Α.Σ. Κορίνθου
Κατηγορία:Ποδοσφαιριστές Χαλκηδόνας
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)